Document ID: 32013R0946

A BIZOTTSÁG 946/2013/EU VÉGREHAJTÁSI RENDELETE
(2013. október 2.)
a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról szóló 73/2009/EK tanácsi rendelet I. mellékletében felsorolt közvetlen kifizetések tekintetében 2013. október 16-tól fizethető előlegekről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendeletre (1) és különösen annak 29. cikke (4) bekezdésének a) pontjára,
mivel:
(1)
A 73/2009/EK rendelet 29. cikkének (2) bekezdése értelmében az említett rendelet I. mellékletében felsorolt támogatási rendszerek szerinti kifizetésekre az adott év december 1-je és a következő naptári év június 30-a közötti időszakban kerül sor. A rendelet 29. cikke (4) bekezdésének a) pontja értelmében ugyanakkor a Bizottság rendelkezhet előlegfizetésről.
(2)
Az Európát sújtó kedvezőtlen időjárási viszonyok, nevezetesen a kemény tél és a több tagállamban is súlyos áradásokhoz vezető esőzések hatására jelentős károk keletkeztek a 2013. évi haszonnövény- és takarmánytermésben. Ez súlyos pénzügyi nehézségeket okozott a mezőgazdasági termelők, különösen a szarvasmarha-tenyésztők körében. Az említett nehézségeket tetézi, hogy a jelenlegi pénzügyi válság hatására számos mezőgazdasági termelő komoly likviditási problémákkal küzd. E problémák enyhítése érdekében célszerű lehetővé tenni, hogy a mezőgazdasági termelők a 73/2009/EK rendelet I. mellékletében felsorolt támogatási rendszerek keretében 50 %-ig terjedő mértékű előleg kifizetésében részesülhessenek. A 73/2009/EK rendelet IV. címe 1. fejezetének 11. szakaszában meghatározott, marha- és borjúhúsra vonatkozó támogatás tekintetében indokolt lehetővé tenni azt is, hogy a tagállamok az 1121/2009/EK bizottsági rendelet (2) 82. cikkében említett előlegfizetés mértékét a kifizetés 80 %-áig megemeljék.
(3)
Annak biztosítása érdekében, hogy az előlegfizetéseket a 2014. költségvetési évre számolják el, a kifizetéseket 2013. október 16-tól kell teljesíteni. Ugyanakkor a hatékony pénzügyi igazgatás érdekében a jogosultsági feltételekre vonatkozóan megkövetelt ellenőrzést a 73/2009/EK rendelet 29. cikke (3) bekezdésének megfelelően az előlegek kifizetése előtt el kell végezni.
(4)
Az 1290/2005/EK tanácsi rendelet (3) 18. cikkének (5) bekezdése értelmében a Tanács - a Bizottság javaslatára és a rendelkezésére álló új adatok alapján - december 1-jéig módosíthatja a közvetlen kifizetésekre vonatkozó kiigazítási arányt. Következésképpen előfordulhat, hogy 2013. október 16-án még nem lesz ismert az a kiigazítási arány, amely a 73/2009/EK rendelet 11. cikkében meghatározott pénzügyi fegyelem biztosítása érdekében végül alkalmazásra kerül. Ezért a kifizethető előlegek maximális mértékét indokolt a közvetlen kifizetéseknek a 73/2009/EK rendelet 11. cikkében említett kiigazítás előtti összegén belüli százalékos arányban megállapítani. A 2013. december 1. utáni záró kifizetést a pénzügyi fegyelem alapján abban az időpontban alkalmazandó végleges kiigazítási arány figyelembevételével kell teljesíteni.
(5)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A tagállamok 2013. október 16-tól a 73/2009/EK rendelet I. mellékletében felsorolt közvetlen kifizetések összegének legfeljebb 50 %-áig terjedő mértékű előleget fizethetnek a mezőgazdasági termelők részére a 2013-ban benyújtott kérelmek tekintetében, figyelmen kívül hagyva a 73/2009/EK rendelet 11. cikkében említett kiigazítást, feltéve, hogy a jogosultsági feltételeknek a 73/2009/EK rendelet 20. cikkével összhangban végzett ellenőrzése lezárult.
A 73/2009/EK rendelet IV. címe 1. fejezetének 11. szakaszában meghatározott, marha- és borjúhúsra vonatkozó támogatás tekintetében a tagállamok az első bekezdésben említett mértéket 80 %-ig megemelhetik.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. október 2-án.

Labels: 20
4
6